정조 8년
甲辰十一月十一日辰時。上御誠正閣。時原任大臣備局堂上引見入侍時。領敦寧鄭存謙。領議政徐命善。左議政洪樂性。判府事李福源。行知中樞府事具善復。行戶曹判書鄭一祥。知中樞府事徐有隣。禮曹判書鄭昌順。知敦寧徐浩修。兵曹判書李在簡。行副司直李柱國。大提學吳載純。咸春君李昌運。行左承旨徐有防。行副司直朴祐源。大司憲沈頤之。右副承旨洪仁浩。假注書金孝建。事變假注書韓興裕。記事官李崑秀尹行任。校理安策。以次進伏訖。存謙等進前曰。日寒比劇。此時聖體候。若何。上曰。一樣矣。存謙等曰。王大妃殿氣候。若何。上曰。一樣矣。存謙等曰。惠慶宮氣候。若何。上曰。一樣矣。上曰。原任大臣之同爲登筵。何事耶。命善等曰。懲討義理。秉彝之所同得。而臣等忝居大官。目擊懲討之未伸。義理之將紊。而伈泄度日。迄未效沬飮之誠。莫非臣等不忠之罪也。丙丁後逆獄層生。而根柢窩窟則鄭妻是已。貫盈之罪。已是覆載之難容。而緩討之歎。至有陸地之偃置。載籍以來。安有凶逆如鄭妻而尙保首領者乎。年前酌處時不能爭執之罪。臣亦無辭於天下後世。而試以今番獄事言之。救窮濟貧。將欲何爲。通刺納交。必有以也。渠不以罪人自處。人不以罪人知之。致有此無前之變。豈不驚心之萬萬乎。存謙曰。此是劇逆之窩窟。而置之於通衢大路之邊。以爲凶徒之淵藪。實有無窮之憂。伏願亟從執法之請焉。樂性曰。以今番事觀之。其所醞釀之跡。畢露無餘。而三司臚列。亦改措語。其罪案之比前昭著。亦可見矣。亟下允從。臣所望也。福源曰。僚相所奏。可見輿憤。而以今番揆明事言之。渠若有一分懲畏縮伏之事。則雖彼凶頑無識之徒。豈有通婚納刺之擧乎。亟從三司之請焉。上曰。揆明之衡輩獄案。卿等已終始按獄。不必更諭。而所謂鄭妻之救貧恤窮云云。蓋因或有米穀輸給之事。故鄕曲愚氓。認以爲施與。無識女子。亦不能拒絶似不無互相資給之事。此一款則容或無怪。而其他求婚納刺等說。所供或多虛謊。畢竟又不輸款。然則交通之跡。別無把捉。加律之請。決難從施矣。若使獄事究竟終有潛交外人之跡。則不待卿等之畢辭。予當斷然允兪。而此則不然。當初出陸時。旣從酌決之典。今不可以揆明輩虛謊之獄事。有所加律矣。命善曰。諸賊之招。旣甚明白。則不可以不得究竟。而諉之於無其迹也。且以交通外人之故。來往之外人則罪之。交通之窩主則置之者。亦非失刑之大乎。上曰。到今鄭妻之請討。便同死僧習杖。且仰念先朝鍾愛之聖意。初不置法。則今可加罪乎。命善等曰。罪如此賊而至今假貸。置之郊坰。已是仰體之至意。而今此罪上添罪之後。又復屈法。則臣恐亂逆無所懲畏也。於是入侍諸臣。進前齊聲而奏。有隣曰。鄭妻之潛畜凶圖。煽動人心之罪。今已彰露無餘矣。殿下何靳允之至此乎。浩修曰。近日隄防。殆不成說。鄭妻出陸而旣無爭執之事。龜柱減等而亦無徼還之擧。人心翫愒。義理斁晦。思之及此。實爲寒心。今此諸逆之招。畢露交通之跡。則鄭妻之尤不可一刻容貸也。明矣。在簡曰。聖敎雖以無跡爲難從之端。而形跡之彰露。已無餘矣。頤之曰。臣方待罪臺閣。三司不得備員。故未奏合辭。而與元惡大憝。共戴一天者。固臣不誠之罪。雖使龜柱鄭妻。置之於海島荐棘之中。尙不勝萬萬憂虞。矧今一則晏然在家。一則出處善地。不知何樣凶機。潛在於隱伏之中矣。亟從三司大臣之請。以洩輿情之憤。區區之望也。昌順曰。刑政所失。其害隨至。故龜賊則出置陸地。而有趙嵎逃歸之事。鄭妻則偃處郊庄。而致揆明交通之變。今又失刑。則又未知何等變怪。隨處而生矣。三尺王章。不施於此等之賊而施之何處乎。有防曰。罪惡如此。關係如此。而屈法伸恩。一向容貸。實有深憂遠慮矣。祐源曰。舊惡新罪。有如此賊。而不施當律。豈可曰國有法乎。策曰。日前推鞫。臣以問郞。終始參見。而其交通凶徒之罪。實難容貸矣。仁浩曰。今日諸臣之所請。實是擧國之同情。亟下兪允之音。是臣所望也。上曰。今日賓對。欲詢北關未盡之事矣。忽以此事。如是相持。殊可怪也。備堂就座。因爲次對。可矣。命善曰。揆明事出之後。固當卽地仰請。而適致齋日。又當冬至。故今始入對。臣等雖碎首沬血。不得請則不敢退矣。上曰。卿等試思之。所謂懲討之義。亦有本末之分。顧今世道日壞。人心靡定。甚至於鞫獄逆變。式月斯生。旣不能逆折奸萌。又未克鋤治根柢。而徒欲爭執於一縷未絶之鄭妻者。是誠何故也。龜柱處分。予所以仰慰慈心不得不酌處者。而顧其罪惡。豈容議到於減等乎。若以龜柱處分。謂予之屈法。則予亦不知爲何以爲答。而至於鄭妻。縷命雖延。而便成未冷之屍。無足深憂。且以仰體鍾愛之意。旣令出陸。以其當日之罪惡。尙此屈法。今因議婚一事。而豈可加罪乎。福源曰。果若有罪。則雖在旣死之人。猶可追律。罪如此賊者。豈以垂死而勿論乎。上曰。自古此等處。多用議親之例。故如世龍之妻。通問不絶云。而今則阻絶久矣。論其負犯。專出於厚賊之慫慂。世豈有女逆乎。命善等曰。古有太平公主。而此則有浮於太平。厚賊之罪惡。無非此賊之醞釀矣。上曰。至於大義理大隄防。雖不可屈法。而今因揆明輩獄事。遽然置辟於多年容貸之地者。決是難從之請。且大官體重。異於庶僚。輕始不可爭之事。終歸不得請之科。則國體徒傷。聲討不誠。事之無謂。孰甚於此。從今以後。付之三司。無復煩請也。命善等曰。今已始之。如未蒙允。退待後日。一請再請。期於得請而止矣。福源曰。今若允從。則國體無所傷矣。王章可以伸矣。樂性曰。處分之前。雖至被罪。不可伈伈而退矣。存謙曰。未得蒙允而無端退出。則實無對人之顔矣。昌順曰。殿下於大義理大隄防。不可以屈法爲敎。而如此義理之關。隄防之地。不下處分。實不勝抑塞矣。一祥曰。臣等豈不知聖上仰體之至意。而本罪之外。又復添罪。凶頑漸蓄。情跡益著。則終不可以一向曲貸矣。頤之曰。初旣爲謀逆之窩窟。而刑法不施。今又爲煽亂之淵藪。而偃息自在。則隄防從此壞矣。亂逆無所懲矣。宗社之憂。庸有其極乎。上曰。此非廟謨。則備堂之懲討。前未所聞。以夏間事言之。備堂聯箚。大臣引義。世道國體。壞損無餘。且今番獄事。專以政院誤錯之致。至有大臣請對之擧。事端無實。聽聞徒駭。故以承候引接。亦以此意也。當初畿伯密啓時。似聞其所抵政院者。有若謄報矣。追後聞之。則初異於謄報之事云。然則政院之輕先請對。豈非不善爲之擧乎。及其設鞫之後。則囚供獄情。果不出於予之所料。不過鄕曲愚蠢之類。忍杖徑斃而已。此果何補於闡義理嚴懲討之政乎。今日卿等之登筵。謂因次對之便云。其說誠好。前旣一誤於政院之過擧。今又有卿等不緊之擧措。則以此以彼。國體則虧損無餘。人心則訝惑轉深。卿等何不念及於此乎。卿等必欲固爭。則予雖終朝酬應。亦足可堪。而今若乍請於今日。中撤於明日。殆同臺閣傳啓之爲。則予恐朝廷事體。終至無奈何矣。畢竟不得請之後。則卿等又將相率引嫌乎。今番則予亦決不曲從卿等之辭巽。而或不免有過擧也。卿等諒之。命善曰。臣等豈敢欲煩瀆至此。而事係懲討。不得不爾矣。有隣曰。此非但擧國同憤。實係宗社之憂。故如是矣。上曰。決是不可從之事。而半日相持。迄無止泊。今雖不聽。後復爭執云者。尤豈成說乎。大臣請對。何等重大。鎭日入來將如三司之詣臺乎。予之此言。實出衷曲。卿等諒之。命善曰。聖敎至此。誠極抑鬱。三司之請。或難遽從。而依前島配則少洩輿憤矣。上曰。俄已悉諭。而予於卿等。豈容例語防塞乎。卿等須卽停退。以付三司。則三司之請。從當措辭下批矣。命善等曰。然則今下處分。似好矣。頤之曰。以允從三司。旣有下敎。三司之臣。今雖不備。大臣之請。亦云至矣。亟下處分。以正典刑焉。上曰。當有商量處分矣。命善曰。聖敎如此。臣等雖被緩懲討之罪。姑當退出。以俟處分矣。樂性曰。臣等之不能力爭。徒添不誠之罪。而俄者下敎中有過擧二字。殿下旣知爲過擧。則何可因臣等之罪而故爲過擧乎。恐有欠於大聖人之辭氣。伏願深留聖意焉。上曰。予非曰必欲爲過擧。而卿言則大體。好矣。頤之曰。大臣雖以仰體之意。有請島配。而今旣罪上添罪之後。豈可如前還配而止之乎。上曰。卿等就座次對。可也。命善曰。長津柵設鎭事。有更爲收議草記稟處之命矣。諸議皆以爲。因其已設之鎭。陞爲僉使。極其便當云。重臣李性源處。以私書往復。則以爲。若使柵將得人。雖不設邑。亦復何妨。而鎭堡事面。大遜於郡邑。懷綏政令。又下於守宰。一朝創邑。雖係重難。而暫勞永逸。實合便宜云。重臣此論。果是經遠之謨。而茂山建置時。先設鎭堡。次第陞邑。今亦依此例。作爲邊地僉使。差送諳鍊事務人。使之經理設施。然後更議陞邑。亦自未晩。令兵判將臣。得其可合人。另擇差出。至於久勤窠相換處。或云平南馬馬海蒜山三鎭中。換窠爲好云。而平南馬馬海則乃是宜薦遞兒窠。相換不便。蒜山則旣非邊地。不過堂上武弁年限後差往之窠。不甚關緊。以此相換似好。亦令兵判。更與諸將臣相議。後日登臺時稟處事。分付。何如。上曰。將臣之意。何如。善復曰。長津柵。卽寧孟江界及三甲互相往來之捷路。其關阨之緊重。莫過於此。古之設鎭。良以此也。各邑逋吏叛奴及逃罪之類。漸次聚集。仍爲奠居。大抵土品肥沃。亦有貂蔘之利。故元居者數少。流入之民。今爲三四千戶。而江界避役之類過半云。而若設邑則安知無更散之慮。姑陞僉使。用邊地履歷。則不飭而自可擇人。使之撫摩。則民無驚擾之患。臣意則各道陞秩。多有已例。先試後變通設邑。亦未晩矣。其代久勤窠則遞付京職處。似難擬議。海西之蒜山。關係不重。而惟在朝家之施措矣。柱國曰。長鎭柵所聚之民。無非無恒産之類。少有不便之端。則渙散其勢必矣。有履歷之人差送。而設始之初。則不可以專事威猛剛刻。以廉謹老成者擇送。使之撫摩安集。使朝聚暮散之徒。先知紀律名分。其代久勤則遞付。不可擬議。海西蒜山。別無關緊之處。惟在朝家措置之如何矣。上曰。依爲之。出擧條命善曰。北兵營布木殖利事。頃日覆奏時。臣以依監賑使所請。均俵十邑之意仰達。而有草記稟處之命矣。監賑使別單中布木數爻。以一百五十同爲言。故臣意亦以爲。數旣不多。均俵無妨云矣。退而聞其實數。則本營軍需布木。合爲一百九十八同。養武布爲一百同半。行營軍需布木。合爲一百九十七同半。養武布爲七十一同半。計其都數則幾至六百同。以此分排於十邑。則一邑所受。將至六十同。欲除營校之舊瘼。反貽邑民之新弊。殊非軍民一視之政。此則決不可爲。而其他矯捄之策。反覆思量。終不如頃日筵敎中作穀一款之最爲無弊。北兵使坐在裏許。營下事情。必當詳悉。六百同中。幾同當爲作穀。幾同仍用本色。作穀後幾石分置十邑。幾石斂散本營。便否利害。一一論理啓聞後。更爲稟處。何如。上曰。將臣之意。何如。善復曰。臣未經北閫。目擊有異。以其布木之殖利。各廳將校。將至於難支之弊。曾亦熟聞矣。今若分給十邑。其弊及於十邑之民。貿米之聖敎。軫念民弊。至矣盡矣。限折半作米。以省諸校之痼弊。折半則貿米。取用於賞格。則米木奚異。更問本道帥臣。定數變通。似甚便好矣。柱國曰。北兵營布木殖利事。前有所仰達而行。本營軍校。實難支堪。至於蕩敗之境。若以移給十邑則似可分弊。而反貽於十邑無前之弊。亦不可不念。限三分二作米。一分置之本色。恐未知如何矣。上曰。依爲之。出擧條命善曰。頃以海西有廳軍陪把釐革事査問狀聞後稟處之意。覆啓。分付矣。卽見黃海監司洪秉纘狀啓。則以爲。海州等十九邑陪把之役。以鄕吏書員。資給糧馬擧行。而元無有廳軍責立之事。鳳山等四邑則果有有廳軍陪行之例。而其在一視之道。不可不釐革。故一依他邑。以鄕吏書員。使之代行。有廳軍則切勿復侵之意。定式施行云矣。四邑謬例。道臣旣已釐革。則自此一道之有廳軍。庶可以均蒙惠澤。成給完文。永久遵行之意。更加申飭。何如。上曰。依爲之。出擧條命善曰。洪忠監司沈豐之。頃以營樣之凋殘。支放之難繼。報請今年加分耗中限三千石劃給。故臣以此時畿湖之穀。有難輕許之意。題送矣。卽見其再牒。則以爲。今當兩歲荐歉之餘。營穀之流來未捧。合爲四萬三千餘石。諸般雜費給代放料。計無所出。加分耗條與應分有間。旣是不常有之物。依前所報。特許區劃。以爲支用之地云矣。本營事勢。旣至難支之境。則勿論錢穀。不可無推移區劃之道。而湖西本無儲蓄。賑穀一條路外。更無着手處。道臣之若是申請。可知其萬不獲已也。加分耗一千五百石。只今年取用事。分付。何如。上曰。左相之意。何如。樂性曰。錦營營樣之凋弊。曾所稔知。荐饑之餘。支放之不足。勢所必至。加分耗與應分條有間。似不可不酌量許施矣。上曰。曾經洪忠監司。各陳所見。可也。有隣曰。錦營營樣。自來殘薄。蕩債之後。支放等節。專賴若干營穀。而兩年荐歉。未捧居多。目下事務。則無怪其如是論報矣。頤之曰。營樣自來凋弊。且經兩歲歉荒。營穀多入於停退未捧之中。而將士支放。無他推移之道。其勢誠悶然矣。上曰。依爲之。出擧條命善曰。司饔院加出提調金魯鎭。聞有情病勢難擧行云。許遞。何如。上曰。依爲之。出擧條命善曰。當此講筵頻開之時。經筵不可不備員。而其中尹東暹權噵。俱是耆堂。鄭昌順。本職係是劇務。多有相妨之時。尹東暹權噵鄭昌順所帶經筵之任。竝許遞。何如。上曰。依爲之。出擧條上曰。備堂之尙未還差者爲幾人乎。命善曰。方帶例兼堂上外。當爲還差者有李命植金魯鎭李在協徐有寧金履素徐有慶尹塾洪良浩金文淳鄭志儉矣。上曰。先從崇品數人。還差爲好。其中李命植金魯鎭李在協。還差。可也。出擧條因命書傳敎曰。聞其事實。不過生疎所致。前監司李在協敍用。昌順曰。勅行入京宣勅後。謝恩使當卽發行。而勅行若於二十六日入京。則謝恩拜表。以二十九日擇日。若來初一日入京。則以初三日擇日以待。而方物封裹。例在於前期三日。今若依前爲之。則當與勅行入京相値。封裹等事。待勅行渡江狀啓入來。前期爲之。似好矣。上曰。依爲之。出擧條上曰。都憲出去。待諫院詣臺。合辭傳啓。可也。上曰。尙衣提調進前。祐源進伏。下詢曰。玉帶何處奉置乎。祐源曰。奉置本院矣。上曰。玉帶中一片空缺處。何以改補乎。祐源曰。招問玉工。則非但模刻之爲難。同品之玉。無以求得云矣。祐源曰。勅使宴享時。用銀錚盤。而庚辰年以後。無用之之事。今番則何以爲之乎。上曰。今則勿用也。仁浩曰。抄啓文臣李亨達。別檢改差之後。例付軍職。而該曹不付司正。誤付司果。已爲啓下。臣職在該房。矇然捧入。不察之失。萬萬惶悚。而該曹之不能照檢。致此做錯。不可無警。當該堂上推考。原單子改付標以入。何如。上曰。依爲之。出擧條命書傳敎曰。贊禮與摠管。皆是陞殿之任。自有相妨。禮曹參判李得臣許遞。又命書領府事金尙喆箚批及大司諫李獻慶。正言愼師稷疏批訖。上曰。輪對官使之入侍。賤臣承命出。與輪對諸臣偕入進伏。命之以次進前奏職姓名。承文院副正字朴東俊進前奏職姓名。上曰。有職掌乎。東俊曰。事大交隣矣。上曰。有所懷。仰奏。可也。東俊曰。無所懷矣。通禮院右通禮李性吾進前奏職姓名。下詢職掌。性吾曰。動駕時依節次隨時啓請。是臣之職也。奉常寺判官崔守忱進前奏職姓名。下詢職掌。守忱曰。菜園色也。上曰。遺在。幾何。守忱曰。粢盛各穀一百十一石三升。菜園色貢價米二千六百三十三石三斗矣。校書正字金亨獜進前奏職姓名。下詢職掌。亨獜曰。掌書籍矣。上曰。有遺在乎。亨獜曰。貼冊紙有一千三百四十九卷八張。卷冊紙有五千二十七卷。衣紙有二十四卷。政院日記紙有四百二貼矣。上曰。自作板遺在。幾何。亨獜曰。一千一百十二立有之矣。尙衣僉正趙命寅進前奏職姓名。上曰。汝過年限乎。明寅曰。年限已過矣。命退。諸臣以次退出。